雪後祈晴
作者：仇遠
朝代：宋

paragraphs: 閏正月過二月來，溧陽溪頭花亂開。
濃雲急雨洊雷電，不待羯鼓花奴催。
江南天氣全然別，昨夜清寒今日熱。
東風忽轉西北風，吹作霏霏一天雪。
艷桃穠李睡海棠，顔色頓減仍減香。
燕鶑羞澀未出谷，惟見野水生渾黄。
晝夜交流已登岸，丘麥畦蔬根浸爛。
州官憂水復憂民，明日祈晴泰清觀。